ועדת הכלכלה, כנסת 16, פרוטוקול מספר 353, 2005-02-07 09:30

חברי הוועדה: א

חברי הוועדה: בשלום וילן דוד טל אליעזר כהן אילן ליבוביץ איוב קרא

מוזמנים: חוה בן-ארי - מנהלת אגף הרכב שוקי שדה - מנהל אגף הרישוי חוה ראובני - לשכה משפטית דפנה עין דור - מנהלת אגף תכנון וכלכלה אבנר פלור - ראש אגף זיהום אוויר שמעון אברהם - ראש תחום בכיר שירותי תחזוקה מוטי שחר - לשכה משפטית, משרד האוצר שאול מרידור - אגף תקציבים, משרד האוצר סנ"צ שולמית שמעון - ראש חוליית תעבורה, המשרד לביטחון פנים אבי מושל - רכז זיהום אוויר מכלי רכב, מ.

מוזמנים: איכות הסביבה צבי פולק - מנכ"ל קב' כלמוביל ניר פרוגל - חברת כלמוביל זמי זמר - מנהל טכני, חברת קמור רכב בע"מ אורי דיגמי - איגוד לשכות המסחר איגוד מכוני הרישוי: אבי גלנצר - יו"ר דני פאר חיים סבן נחום זמיר חיים מלאך - מנכ"ל איגוד המוסכים חנוך אילסר - "אדם טבע ודין" איתי עצמון - מתמחה בלשכה המשפטית

קצרנית: דיון בתקנה 2 - רישומים פליליים; תקנות 15, 25 - בדיקות זיהום אוויר; תקנות 5, 11 - עצירה בשול הדרך; תקנה 32 - פטור מנשיאת גלגל חילוף; תקנות 12, 13, 14 - עניינים שברשיונות נהיגה

אמנון כהן: בוקר טוב, אני מתכבד לפתוח את ישיבת הוועדה.

דוד טל: אדוני היושב-ראש, אני מקדם אותך בברכה.

דוד טל: זו הישיבה הראשונה שלי אתך כשאתה מכהן כיושב ראש.

דוד טל: אני מקדם אותך בברכה ומאחל לך הצלחה מאוד גדולה.

דוד טל: מאוד גדולה, מפני שההצלחה כאן בוועדת הכלכלה צריכה להיות מאוד גדולה, כי היא ועדה מאוד חשובה.

דוד טל: זו ועדה שעוסקת בהרבה מאוד נושאים, ביניהם כל מיני שינויים מבניים כאלה ואחרים.

דוד טל: אני רק מזכיר לאדוני שאנחנו חלק מהרשות המחוקקת ואנחנו לא חייבים לקבל כל מה שהרשות המבצעת, קרי הממשלה, מבקשת מאתנו.

אמנון כהן: בוודאי.

אמנון כהן: כל נושא יידון בצורה מקצועית ולגופו של עניין.

אמנון כהן: נקבל החלטה רק על-פי החלטת חברי הכנסת.

אילן ליבוביץ: אני סומך את ידיי על מה שאמר חבר הכנסת טל.

דוד טל: שינוי סומכת את ידיה על אחד העם.

אמנון כהן: אני מודה על הדברים החמים של מכובדנו חבר הכנסת דוד טל.

אמנון כהן: לבקשת משרד התחבורה נדון בכמה נושאים דחופים שהם ביקשו לקדמם.

אמנון כהן: הנושא הוא תקנות התעבורה (תיקון מס' . . .), התשס"ה-2004.

אמנון כהן: בסדר היום פירטנו את מספר התקנות: דיון בתקנה 2 - רישומים פליליים; תקנות 15, 25 - בדיקות זיהום אוויר; תקנות 5, 11 - עצירה בשול הדרך; תקנה 32 - פטור מנשיאת גלגל חילוף; תקנות 12, 13, 14 - עניינים שברשיונות נהיגה.

חוה ראובני: אני אתחיל בתקנה 2 - תיקון תקנה 15ב: בתקנה 15ב(2) לתקנות העיקריות, בסופה יבוא: "או שירות הביטחון הכללי".

חוה ראובני: תקנה 15ב עניינה אמות מידה לפיהן בוחנות הרשויות מתן רשיונות לפי תקנות התעבורה, גם דרך ההפניה לפי תקנות שירותי הובלה, אם יש למבקש הרשיון עבר פלילי שמשפיע על זכותו לקבל את אותו רשיון.

חוה ראובני: כדי לנהוג בטוסטוס ברור שלא צריך בדיקת עבר פלילי, אבל כדי להיות מורה נהיגה או נהג מונית לא כדאי שזה יהיה אדם עם עבר פלילי.

אמנון כהן: זה לא דבר חדש, זה נבדק כבר היום.

חוה ראובני: נכון.

חוה ראובני: החידוש פה הוא שהתקנה מאפשרת גם לבדוק אם לדעת הרשות קיים לגבי המבקש חשש שבעיסוקו לפי התעודה יש כדי לפגוע בביטחון המדינה.

חוה ראובני: זה קיים היום.

חוה ראובני: ההחלטה של הרשות שלא לאשר מתן תעודה או חידושה כאמור, לא תתקבל אלא על-פי פנייה של משטרת ישראל.

חוה ראובני: האזכור של משטרת ישראל כגורם הממליץ פה הוא אנכרוניסטי, מן הסתם זכר לימים שאסור היה לומר בקול רם "שירות ביטחון כללי".

חוה ראובני: מי שבסופו של דבר אחראי לנושאים האלה, נותן את ההמלצות ויש לו את הידע לתת המלצות כאלה הוא שירות הביטחון הכללי.

חוה ראובני: לכן, על דעת המשטרה ועל דעת שירות הביטחון הכללי אנחנו מבקשים להוסיף "או שירות הביטחון הכללי".

אתי בנדלר: אבל זה לא צריך להיות גם וגם, אלא או - או.

חוה ראובני: חשבנו להוסיף שזה יהיה או - או, כלומר להוסיף אופציה שאומרת שלא תתקבל עליו פנייה של משטרת ישראל או של שירות הביטחון הכללי.

חוה ראובני: כיום, כדי לסרב מתן רשיון עקב חשש לפגיעה בביטחון המדינה - זה עלה בהקשר לרשיונות לנהגי משאיות של חומרים מסוכנים על רקע ניסיונות פיגוע בהקשר הזה - הדין היום מחייב המלצה של המשטרה.

חוה ראובני: המשטרה אומרת שאין לה את המידע, היא לא עוסקת בזה בכלל ולכן היה נוצר מצב מגוחך שבו שירות הביטחון הכללי היה מעביר למשטרה והמשטרה היתה רק מדוורת את זה לרשות הרישוי.

חוה ראובני: זה מצב מגוחך, כי המשטרה היתה משמשת כאן כחותמת גומי.

חוה ראובני: לכן המבוקש הוא להסמיך גם את שירות הביטחון הכללי להמליץ במישרין לרשות הרישוי או לצורך חוק שירותי ההובלה למפקח על שירותי ההובלה.

אילן ליבוביץ: זה לגבי כל רשיון?

חוה ראובני: זה לגבי אותם רשיונות שהחוק מאפשר לבדוק בהם רקע פלילי וביטחוני.

חוה ראובני: בנושא הביטחוני ההמלצה תוכל לבוא גם משירות הביטחון הכללי.

חוה ראובני: הנושאים נבדקים רק לגבי חלק מהרשיונות.

חוה ראובני: רשות הרישוי, כנותנת רשיונות נהיגה למוניות, לאוטובוסים, לאמבולנסים וכו', לא עושה שימוש בסעיף הזה של ביטחון המדינה.

חוה ראובני: הסעיף הזה נחוץ על דרך ההפניה לתקנות שירותי הובלה למתן רשיונות נהיגה במשאיות המובילות חומרים מסוכנים.

חוה ראובני: כאן יש נוהל אבחון ביטחוני וצריך לתת את הסמכות לשירות הביטחון הכללי ולא למשטרה.

אמנון כהן: זה רק לגבי הוצאת רשיון חדש או גם לגבי חידוש רשיונות?

חוה ראובני: גם לחידוש רשיון.

אמנון כהן: איך זה יעבוד מבחינה טכנית?

חוה ראובני: יש נוהל שאני לא יודעת אם אני רשאית להיכנס לפרטיו כאן.

חוה ראובני: יש נוהל לפיו אנשים שמבקשים רשיונות מסוג מסוים צריכים לקבל המלצה של שירות הביטחון הכללי.

חוה ראובני: כרגע השימוש הוא אך ורק בהקשר של נהגים של משאיות של חומרים מסוכנים.

אמנון כהן: זה כתוב כך?

אתי בנדלר: לא.

אתי בנדלר: ההסמכה היא כללית לחלוטין ובפועל מפעילים את זה לגבי אלה שמבקשים רשיון למשאיות כאלה.

אילן ליבוביץ: מחר יוכלו לבקש את החומר הזה גם לגבי רשיון נהיגה רגיל?

חוה ראובני: גם היום אפשר לעשות את זה, אבל ההמלצה צריכה לבוא מהמשטרה.

חוה ראובני: מחר ההמלצה יכולה לבוא משירות הביטחון הכללי.

חוה ראובני: הסמכות הפורמלית קיימת, היא איננה בשימוש.

חוה ראובני: המקום היחידי שבו הסמכות הזאת נמצאת בשימוש זה לגבי ההיבטים הביטחוניים של נהגי משאיות של חומרים מסוכנים.

אבשלום וילן: השאלה היא אם אין כאן התנגשות אמיתית עם חוק יסוד: כבוד האדם וחירותו.

אבשלום וילן: זה שצריך לבדוק מבחינת ביטחונית, זה בסדר, אבל זה שהמשטרה אחראית ומעבירים את המקרים המיוחדים לשב"כ, זה מסוג הפשרות שמדינה דמוקרטית כמו ישראל צריכה לחיות איתה.

אבשלום וילן: אבל כשמבקשים לתת היתר גורף לשב"כ, הרי מחר יכול לקום ראש שב"כ אחר שיחליט לנצל את החוק הזה ככתבו.

אבשלום וילן: כך ניכנס למצב בלתי אפשרי מבחינה דמוקרטית.

אבשלום וילן: אני חושב שהמשטרה היא כלי לגיטימי ויואילו שם להרים טלפון ולקבל אישור.

אבשלום וילן: זה לא במקרה כך, כי יש כאן גישה דמוקרטית נכונה.

אבשלום וילן: אני חושש מאוד שאם השב"כ ייכנס לחיי האזרחים כאן, מחר אם מישהו לא ימצא חן בעיני השב"כ, הוא יפעיל חסימות.

אבשלום וילן: כבר היו דברים מעולם והם לא קרו פעם אחת או פעמיים.

אבשלום וילן: אני יכול לספר לכם על חיילים מצטיינים שמישהו הלשין לשב"כ שהאמא שלהם חתמה על עצומה וכד' ולא נתנו להם להגיע למקומות מיוחדים.

אבשלום וילן: רק אחרי שעשינו כאן סקנדלים אפשרו להם.

אבשלום וילן: צריך מאוד להיזהר עם הכוח הזה שנותנים לשב"כ.

אבשלום וילן: היו תקופות בארץ הזאת שהדברים האלה היו כך ואני לא מציע שהמחוקק ייתן לשב"כ כוח שאסור לתת לו.

אילן ליבוביץ: במיוחד שזה כוח גורף שכן נאמר שאפשר באופן עקרוני לנצל את זה גם במתן רשיון נהיגה רגיל.

אתי בנדלר: לא.

אתי בנדלר: זה רק אם יש חשש שבעיסוק לפי התעודה האדם יכול להיות סכנה.

אתי בנדלר: צריך להיות קשר בין התעודה לבין העיסוק.

חוה ראובני: ההחלטה הסופית אינה של השב"כ, אלא של הדרג המקצועי - רשות הרישוי או המפקח על התעבורה לפי חוק שירותי הובלה.

חוה ראובני: ברור שהכלים שלהם לבדוק את זה ולמיין הם מוגבלים, אבל המצב היום אינו יותר טוב, אלא רק פורמלית נראה אחרת.

חוה ראובני: מה שקורה בפועל הוא שהשב"כ מעביר את ההמלצה שלו למשטרה והמשטרה מעבירה את החומר כמו שהוא ומעבירה לרשות הרישוי.

אבשלום וילן: השר לביטחון הפנים הוא הרשות האזרחית ואם השב"כ מעביר למשטרה ואני חושב שהמשטרה נהגה איפה ואיפה, אני פונה לרשות האזרחית שיש לה שר, יש לה מנכ"ל, הם עומדים בביקורת הכנסת.

אבשלום וילן: המשחק הזה מוכר, אבל ברגע שהשב"כ מקבל את האפשרות להחליט לבד, לך תחפש אותו - ראש שב"כ נחמד, ידבר אתך, אבל אם הוא לא נחמד, לך תחפש אותו.

חוה ראובני: השב"כ לא מחליט לבד.

חוה ראובני: הוא מעביר את ההמלצה שלו לדרג המקצועי ולדרג המקצועי הזה גם יש שר וכו'.

חוה ראובני: ההחלטה אם לתת את התעודה היא החלטה של רשות הרישוי לפי תקנות התעבורה או של המפקח לפי חוק שירותי הובלה על-פי המלצה.

חוה ראובני: מי שתצטרך לעמוד בערכאות או בפני הכנסת ולתת את ההסברים היא הרשות המקצועית הרלוונטית.

לאה ורון: כשנאמר בתקנה "לדעת הרשות קיים לגבי המבקש חשש שבעיסוקו לפי התעודה . . .", האם התעודה זה שם אחר לרשיון נהיגה, כל רשיון נהיגה לפי סיווגיו?

חוה ראובני: כן.

חוה ראובני: למרות שהתקנה הזאת לכאורה חלה על כל התעודות לפי תקנות התעבורה, כל סוגי הרשיונות וההיתרים, רק בתנאים לקבלת רשיונות מסוימים בעלי אופי ציבורי יש הפניה לתקנה הזאת.

חוה ראובני: בפועל רשיון נהיגה לאופנוע או לרכב פרטי או למשאיות, למעט חומרים מסוכנים, לא משתמשים בזה בכלל.

חוה ראובני: משתמשים בזה אצל המבקשים רשיון להוראת נהיגה או למונית, אוטובוס או אמבולנס.

חוה ראובני: לגבי אלה יש הפניה לתקנה 15ב.

חוה ראובני: כך גם לגבי נהגים משאיות של חומרים מסוכנים.

חוה ראובני: ההפניה הזאת לנושא של ביטחון המדינה צצה ועולה אך ורק, עד היום, בהקשר של חומרים מסוכנים.

אמנון כהן: עד היום נאמר שלא תתקבל אלא על-פי פנייה של משטרת ישראל וכאן התוספת היא שזה יהיה ו/או השב"כ?

חוה ראובני: התוספת היא "או השב"כ".

אמנון כהן: אני לא חושב שיש פה בעיה.

אבשלום וילן: לדעתי יש כאן בעיה קשה.

אבשלום וילן: אל תשכחו שתמו שנות ה-50, זו מדינה דמוקרטית ויש משטרה שיכולה לפנות לשב"כ אשר יעביר אליה את החומר כמו היום.

אבשלום וילן: אני חושב שזה הרבה יותר נכון.

אבשלום וילן: בתנאים נורמליים אין בעיה עם התיקון הזה, אבל אני לא יודע מה יהיה מחר.

אבשלום וילן: תארו לעצמכם שמתנחלים יפסיקו לקבל היתר כזה, איזה סקנדל אז יהיה?

אבשלום וילן: בצדק.

שוקי שדה: מדובר על סוג רשיון מסוים, בעיקר על חומרים מסוכנים, כי כשמו כן הוא - זה חומר מסוכן שנע על הכביש.

שוקי שדה: אם אדם שלא צריך לנהוג רכב כזה או אדם שיש לו בעיה עם מערכת הביטחון, זה בהחלט לא פשוט שהוא ינהג משאית מסוג זה.

אבשלום וילן: גם היום יש לך אפשרות לחסום את זה, אבל דרך המשטרה.

אבשלום וילן: השב"כ מעביר למשטרה ומהמשטרה זה עובר לרשות הרישוי.

אבשלום וילן: המשטרה עומדת בבקרה אזרחית ואילו השב"כ לא חייב לאף אחד כלום.

אבשלום וילן: את תקציב השב"כ הכנסת לא מאשרת, אני לא צריך לומר לכם איך הוא מאושר.

אבשלום וילן: יש דברים שחייבים לשנותם.

אתי בנדלר: חבר הכנסת ליבוביץ שאל אם לכאורה זה חלק גם מרשיון נהיגה לרכב פרטי.

אתי בנדלר: התשובה היתה שלא, משום שצריך להיות קשר סיבתי בין התעודה לבין העיסוק.

אתי בנדלר: אבל האמירה שלכם כאילו זה חל רק לגבי חומרים מסוכנים היא מצמצמת מדיי, כי כרגע אתם מפעילים את זה רק לגבי חומרים מסוכנים.

אתי בנדלר: לפי לשון התקנה אפשר להפעיל את זה לגבי כל תעודה מקצועית.

אילן ליבוביץ: גם לגבי נהג טוסטוס שמקצועו שליחויות.

אתי בנדלר: לא, כי הוא לא מקבל רשיון מיוחד לצורך העניין הזה.

אתי בנדלר: נהגי משאיות בוודאי שכן, כך גם נהגי מוניות ונהגי תחבורה ציבורית למיניה.

אתי בנדלר: לפי התקנה כאן זה מאוד גורף.

דוד טל: עם כל הכבוד לחבר הכנסת אבשלום וילן, אני סבור שבמציאות העגומה שאנחנו נמצאים בה, אנחנו מאשרים בקטעים מסוימים פגיעה בזכויות האדם, אנחנו מאשרים מעצרים מינהליים שבימים כתקונם, במדינה דמוקרטית, לא יעלה על הדעת שאפשר להאריכם כל כך הרבה.

דוד טל: אבל בגלל המציאות הקשה שאנחנו נמצאים בה, בגלל הפיצוצים שהיו נחלתנו בזמן האחרון, אני חושב שצריך לאפשר לרשויות המוסמכות את הסעיף הזה.

דוד טל: זה מכוח האיזונים שאנחנו משתדלים לאזן, בין ביטחון אזרחי המדינה לבין צמצום זכויות האזרח.

דוד טל: אני רוצה להזכיר שכשמגדלי התאומים נפלו, ארצות-הברית הגדולה, מבצר הדמוקרטיה, קיצצה בצורה דרסטית בזכויות האדם.

דוד טל: למה?

דוד טל: הם שמו על כף המאזניים השנייה את ביטחון האזרחים.

דוד טל: כשהם שקלו את השיקולים הם החליטו שזה עדיף על זה, גם אם יש פגיעה.

דוד טל: אני חושב שבמקרה הזה הפגיעה מזערית, אבל במדינה דמוקרטית שנמצאת בכוננות יום יום וצריכה לדאוג לחיי אזרחיה, זה דבר חשוב ביותר.

איוב קרא: דבריו של חבר הכנסת דוד טל ביטאו את דעתי.

איוב קרא: אם עומדת לנגד עינינו הדמוקרטיה או שמירת ביטחון אזרחי ישראל, אני מעדיף את ביטחון המדינה.

איוב קרא: אם מדובר בזכויות אדם והשטויות שכל הזמן מנגנים לנו פה, הרי בסוף יהיו לנו זכויות אדם ולא תהיה לנו מדינה.

אבשלום וילן: אני חושב שאתם לא מפרשים נכון את דבריי.

אבשלום וילן: אני טוען שאפשר לעשות בדיוק את אותם דברים, אבל במסגרת החוק הקיים ואין צורך לתת סמכויות יתר.

אבשלום וילן: חבר הכנסת קרא, אני מציע לך לחשוב היטב, כי שמעתי שאתה מדבר הרבה על דמוקרטיה לגבי גוש קטיף.

אבשלום וילן: הדמוקרטיה איננה ניתנת לחלוקה והאיפה ואיפה שאתה עושה כאן היא מאוד מוזרה פוליטית.

אבשלום וילן: עניינית, אפשר להמשיך לעשות בדיוק את מה שחבר הכנסת דוד טל רוצה גם במצב החוקי הקיים.

אמנון כהן: כנראה שאין להם מספיק כלים.

אבשלום וילן: עו"ד ראובני אומרת במפורש שזה עניין של נוחיות.

חוה ראובני: לא מדובר רק בנוחיות.

חוה ראובני: לא יכול להיות שהגורם הממליץ הוא לא הגורם ששקל.

חוה ראובני: המציאות היום היא שלמרות שהמשטרה צריכה להמליץ היא מהווה רק חותמת גומי.

חוה ראובני: זה מצב פסול מבחינה משפטית וצריך שהגורם הממליץ יעמוד מאחורי ההמלצה שלו.

אמנון כהן: מי בעד אישור תקנה מס' 2?

אמנון כהן: בעד - 3 נגד - 2 תקנה מס' 2 אושרה.

חוה ראובני: אני אמשיך לפי הסדר שמופיע בסדר היום ואעבור לתקנה מס' 15.

חוה ראובני: תקנה 15 ו-25 גם יחד עניינן בדיקות זיהום אוויר מרכב.

חוה ראובני: לעניין זה נודעת דחיפות מיוחדת, בין היתר כי יש עתירה לבג"ץ שתלויה ועומדת בדיוק בשאלה מדוע אנחנו לא עושים מה שמבוקש בתקנות האלה לעשות.

חוה ראובני: בתקנה 15 אנחנו מציעים לתקן את ההגדרה שבתקנה 266 ולהוסיף את הגדרת המונח "למבדה": בתקנה 266 לתקנות העיקריות, אחרי הגדרת "יצול החיבור" יבוא: ""למבדה" - הערך המתקבל מהיחס שבין יחס כמות האוויר והדלק הנכנסים בפועל למנוע לבין יחס כמו האוויר והדלק הנדרשים תאורטית לשריפה מושלמת במנוע".

דוד טל: הערך הזה יכול לעלות על 1?

דוד טל: אם היחס בין הכניסה להוצאה של האוויר והדלק הוא מסוים, הרי יכול להיות רק פחות מזה ביציאה.

חוה ראובני: אני מציעה שהגורם המקצועי יתייחס לזה בהמשך.

חוה בן-ארי: לזכותו של חבר הכנסת טל אני יכולה לומר שהוא מלווה את הוועדה הזאת, הוא קונסיסטנטי ויושב לאורך כל הישיבה.

אמנון כהן: היום הוא אחד העם, ש"סניק לשעבר.

חוה ראובני: בתקנה 25 אנחנו רוצים להוסיף עוד בדיקות לבדיקת זיהום אוויר - בדיקת הפליטות של הרכב.

חוה ראובני: תקנה 25 היא תיקון תקנה 318א:

חוה ראובני: בתקנה 318א לתקנות העיקריות - (1) בתקנת משנה (ב) - (א) בפסקה (2), אחרי "חד תחמוצת הפחמן (CO) יבוא "בסיבובי סרק.

חוה ראובני: זה בעצם משקף את הבדיקה הנוכחית של פליטת CO מהרכב.

חוה ראובני: זה נבדק רק בסיבובי סרק, כלומר במצב שהרכב בעמידה, בין 700 ל-1,000 סיבובי מנוע לדקה, בלי לחיצה על הגז.

חוה ראובני: זו בדיקת פליטת CO במצב שהרכב עומד.

חוה ראובני: כאן רוצים להבהיר שהבדיקה הזאת תיעשה רק בסיבובי סרק.

חוה ראובני: (ב) אחרי פסקה (2) יבוא: "(3) ברכב ששנת ייצורו 1995 או אחריה, לא תעלה תכולת חד תחמוצת הפחמן (CO) בגזים הנפלטים מהרכב כאשר מהירות סיבוב המנוע 2000 סיבובים לדקה לפחות, על 0.3% וערך הלמבדה יהיה בין 0.97 ל-1.03".

אמנון כהן: מה המצב היום?

חוה ראובני: הבדיקות האלה, בלחיצה על הגז ב-2,000 סיבובים ומעלה, לא נבדקות בכלל.

חוה ראובני: זו בדיקה חדשה שמבקשים להוסיפה.

אמנון כהן: היכן יעשו את הבדיקה הזאת?

חוה בן-ארי: זה ייבדק במכוני הרישוי בעת הטסט השנתי.

אמנון כהן: אני מבין שזה כדי למנוע זיהום אוויר.

חוה ראובני: נכון.

חוה ראובני: תקנה 25(2) - אחרי תקנת משנה (ב) יבוא: "(ג) הבדיקות האמורות בתקנת משנה (ב) יבוצעו בהתאם להנחיית הקהילה האירופאית EC/96/96 ובמכשיר בהתאם להנחיה האמורה שאישרה מעבדה מוסמכת".

אמנון כהן: הרכבים שיש היום בשוק מותאמים לזה?

אמנון כהן: אני לא רוצה שיהיה מצב בו אזרחים יגלו פתאום שהם רכשו רכב שאינו עומד בתקנים החדשים.

חוה בן-ארי: מדינת ישראל, על-פי החלטת ממשלה, אימצה את התקינה האירופאית.

חוה בן-ארי: היא אימצה גם את התקינה האירופאית לגבי התקינה של הרכב כשהוא מגיע ביבוא וגם אחר כך כשהוא נבדק במהלך השנים וצריך להיות תקין.

חוה בן-ארי: עד היום בעצם בדקנו רק את ה-CO במצב של סרק ועתה נוסיף בדיקה נוספת, שהיא הלמבדה, כאשר מהירות סיבוב המנוע 2,000 סיבובים לדקה.

חוה בן-ארי: זה תואם את התקינה האירופאית.

חוה בן-ארי: הקטע של התוספת של הלמבדה יתחיל רק ברכבים החל משנת ייצור 1995, למרות שהתחלנו עם הממיר הקטליטי כבר שנה קודם לכן.

חוה בן-ארי: כל רכב שהגיע לארץ משנת 1995 היה מצויד בממיר קטליטי.

אמנון כהן: היו כאלה שהגיעו ללא ממיר קטליטי?

חוה בן-ארי: אין כזה דבר, כי רכב לא יכול להגיע לישראל אם לא מולאו כל דרישות החוק.

חוה בן-ארי: ממיר קטליטי הוא דרישת חובה החל משנת 1995 לכול סוגי הרכב המונעים בבנזין.

אבנר פלור: הבדיקה שמבוצעת היום מבוצעת בסיבובי סרק של המנוע.

אבנר פלור: אנחנו מבקשים להוסיף בדיקה ב-2,000 סל"ד לפחות, כדי לוודא את תקינות הממיר הקטליטי.

אבנר פלור: ברגע שאנחנו מבצעים את הבדיקה לא בהילוך סרק, אלא בסיבובים גבוהים, אנחנו מדמים מצב נסיעה אמיתי.

אבנר פלור: זה לא 100% מצב נסיעה אמיתי, אבל מתקרבים אליו.

אבנר פלור: כך מוודאים את תקינות הממיר הקטליטי ויש גם אינדיקציה טובה על פעולת המנוע.

אבנר פלור: הלמבדה נותנת גם אינדיקציה על הפליטות האחרות.

דוד טל: מה לגבי מנועי דיזל?

אבנר פלור: בדיזל יש בדיקת עשן נפרדת.

דוד טל: "חוק כהנוביץ" קיים עדיין?

אבנר פלור: אנחנו מעדכנים אותו מידי פעם מבחינת ערכי הבדיקה.

אבנר פלור: בדיקת למבדה במנועי בנזין נותנת אינדיקציה טובה על הפליטות האחרות שנפלטות מהמנוע, כמו HC, 2CO, 2O וכו'.

אבנר פלור: מכשיר הבדיקה עצמו הוא על-פי התקינה האירופאית.

אבנר פלור: מכשיר המדידה הזה נמצא במכון הרישוי.

אמנון כהן: כל מכוני הרישוי רכשו את המכשיר הזה ומה עלותו?

דפנה עין-דור: המכשיר עולה כ-60,000 שקל.

אמנון כהן: מכון רישוי שלא יהיה לו את המכשיר הזה, לא יוכל להעביר את הטסט השנתי.

דוד טל: הוא לא יהיה מוסמך לתת רשיונות, מפני שהוא לא יוכל לעשות את הבדיקה הזאת.

חוה בן-ארי: זה האינטרס של המכון לתת את השירות הזה.

אמנון כהן: מה אם המכון בקשיים כספיים ולא יכול לרכוש את המכשיר הזה?

חוה בן-ארי: זה האינטרס שלו לעמוד בדרישות החוק.

חוה בן-ארי: דרך אגב, המכונים כבר מצוידים במכשיר הזה.

אבנר פלור: אני רוצה להדגיש שהבדיקה הזאת כבר מבוצעת בהרבה מדינות באירופה, כמו גרמניה, דנמרק, פינלנד, איטליה, אנגליה וכו'.

אבנר פלור: אנחנו לא הראשונים.

שאול מרידור: היתה ועדת מנכ"לים, שהיו חברים בה המנכ"לים של המשרד לאיכות הסביבה, משרד התחבורה ומשרד האוצר, שדנה רבות בעניין הזה.

שאול מרידור: לצערי משרד התחבורה לא עשה מה שנקבע שיעשו, קרי לבוא לכאן ולדבר בסוף על ההשלכות של העניין הזה מבחינה כלכלית.

שאול מרידור: אני רוצה שיהיה ברור שאין להצעה זו השפעה על תקציב המדינה, אבל צריך לזכור במה הדברים אמורים.

שאול מרידור: הבדיקה הזאת מוסיפה יותר מעשרים דקות לטסט השנתי ועוד של 20-30 שקלים לטסט.

שאול מרידור: יותר מזה, אם מישהו נכשל בבדיקה הזאת, הוא חייב להחליף ממיר קטליטי אשר עלותו בין 1,500 ל-6,000 שקלים.

אילן ליבוביץ: מה היתה ההמלצה האחרת שמשרד התחבורה לא קיבל אותה?

שאול מרידור: כשדיברנו בוועדת המנכ"לים המשרד לאיכות הסביבה העלה את הדרישה הזאת ומשרד התחבורה אמר שהוא יעשה עבודת מטה והוא יציג את העלויות וכו'.

שאול מרידור: לצערי זה לא נעשה והיום אני רואה את זה בפעם הראשונה.

שאול מרידור: אין לי התנגדות לכך מבחינה תקציבית, רק חשוב שתדעו שיש לזה השלכות על האזרח.

אילן ליבוביץ: כשזה לא עולה לאוצר, הוא תמיד מוכן לומר את הכול.

שאול מרידור: חשוב שהוועדה תשמע מה קורה כשהממיר לא תקין.

אמנון כהן: יש זיהום אוויר.

דוד טל: האמת היא שאני מצפה ממשרד התחבורה שיאמר לנו את מה שכרגע אמר לנו נציג האוצר ברוב טובו כי רב הוא.

דוד טל: הייתי מצפה שמשרד התחבורה יפרוס בפנינו את כל הנתונים, כי לדעתי אם משרד רוצה לעבוד טוב עם ועדת הכלכלה, הוא צריך לבוא עם ידיים נקיות.

דוד טל: הוא צריך לשים בפניי את כל החומר ולאפשר לי לשקול ולהחליט אם זה נכון או לא נכון.

דוד טל: אם המשרד מסתיר ממני דברים, כמו עלות לאזרח וכד', לדעתי זה גילוי מאוד לא נאות.

חוה בן-ארי: יש לנו נתונים של המשרד לאיכות הסביבה על כך שהרבה אנשים מתים כתוצאה מזיהום אוויר מרכב.

אמנון כהן: יודעים שזה בדיוק מהדבר הזה ולא ממפעל שמזהם?

חוה בן-ארי: כאשר הממיר לא תקין וכשרכב לא תקין, מבחינתי הוא כאילו ללא צמיגים תקינים.

חוה בן-ארי: נכון שצמיגים לא תקינים הורגים יותר מהר, כי זה בטיחות, אבל רכב בלי ממיר קטליטי תקין לא אמור לנסוע על הכביש.

חוה בן-ארי: תקינות של ממיר צריכה להיות כמו תקינות של כל אביזר אחר ברכב.

אמנון כהן: מר מרידור, מתי פניתם למשרד התחבורה כדי שיכין נתונים?

שאול מרידור: נדמה לי שאנחנו יושבים על הנושא הזה כמעט שנה יחד עם המשרד לאיכות הסביבה ומשרד התחבורה.

אמנון כהן: גברת בן-ארי, אם במשך שנה לא עשיתם את העבודה הזאת, אולי זה לא כל כך חשוב.

אמנון כהן: לי חשוב - אני משתדל גם לשרת את הצד החברתי - שאם יש התלבטות לאדם אם לשלם 1,500 ויותר לתיקון החלק הזה או לקנות חלב ולחם לילדיו, גם לדעת את הדבר הזה ולשקול לפי זה.

חוה בן-ארי: על-פי כל הסטטיסטיקות אורך חיים של ממיר קטליטי הוא בין 10 ל-15 שנה.

חוה בן-ארי: מאחר שהתחלנו לחייב ממירים מ-95', עוד לא נוצר פה ביקוש לממירים.

חוה בן-ארי: ברגע שייווצר ביקוש לממירים ויהיה לזה שוק, כבר יצרנו תקנים ואפשרויות לייבא ממירים חלופיים ולאו דווקא אורגינליים.

חוה בן-ארי: אנחנו לא מדברים על כאלה עלויות כמו שצוינו כאן.

חוה בן-ארי: בכל מקרה לא יכול להיות שברגע שהעולם הנאור אומר שצריך לבדוק בטסט את הממיר הקטליטי וברגע שהוא לא תקין יש להחליפו, משרד התחבורה בישראל יחליט שהוא לא יבדוק את זה והממיר לא יוחלף.

חוה בן-ארי: אנחנו מותקפים כל הזמן בשאלה מה עושים כאשר הממיר לא תקין ואיך עוברים טסט.

חוה בן-ארי: העולם נתן לזה פתרון.

אבי מושל: אני רוצה לברך את משרד התחבורה על התקנות הללו.

אבי מושל: רכב שהממיר הקטליטי שלו לא תקין פולט פי עשרה יותר זיהום מרכב עם ממיר קטליטי תקין.

אבי מושל: הזיהום הזה נפלט לסביבה ומי שמשלם את המחיר הם האנשים שמסביב.

אבי מושל: אולי קל לדאוג לבעלי הרכב משנת ייצור 1995 ומעלה, שאלה כלי רכב יחסית חדשים, שלא יפסידו כמה שקלים על כך שהם יצטרכו להחליף ממיר או שיצטרכו להשקיע קצת יותר ברכב שלהם ולתחזק אותו כמו שצריך, אבל אנחנו צריכים לחשוב על הציבור כולו שסובל כל הזמן מזיהום אוויר מאוד גבוה ומשלם את המחיר.

אבי מושל: המשרד לאיכות הסביבה ומשרד התחבורה עשו פרויקט שנקרא "נוהל פרט" שכימת את העלות לציבור כתוצאה משימוש בכלי רכב.

אבי מושל: אפשר לראות שמזה שמישהו נוסע בכלי רכב הציבור משלם איזשהו מחיר בגין זיהום אוויר, רעש, שטחים שנתפסים וכו'.

אמנון כהן: נעשתה בדיקה עניינית לגבי הנושא הזה בלבד?

אמנון כהן: אני לא מדבר על זיהום אוויר בכלל ממפעלים וכו', אלא רק בגין הנושא הזה.

אבי מושל: על הנושא הזה ספציפית לא נעשתה בדיקה.

אבי מושל: קשה מאוד לעשות בדיקה כזאת, אבל עשינו בדיקה לגבי העלויות הכלליות של שימוש ברכב ומנסים לסווג את זה פלח אחר פלח.

דוד טל: משרד האוצר מוכן לממן לך בדיקה כזאת והוא מבקש תשובות.

אבי מושל: הבדיקה כמו שמשרד התחבורה מציע כאן היא בדיקה מקילה לעומת מה שמחייבים באירופה, כי שם מחייבים כל בעל רכב לעמוד בדיוק בדרישות של האב טיפוס שקבע יצרן הרכב.

אבי מושל: כאן יש בדיקה מקילה שקובעת ערך יחסית גבוה של 0.3 כאשר באירופה יש רכבים שנדרשים ל-0.1 ואפילו 0.05.

אבי מושל: הבדיקה מקילה על בעל הרכב ואני חושב שאנחנו צריכים לדאוג לציבור ולא לבעלי הרכב.

אמנון כהן: האם יש לכם מחקר שבדק מה זה גורם לציבור ?

אבי מושל: יש הרבה מאוד מחקרים.

אבי מושל: לפני מספר שנים נעשה סקר סיכונים בתל-אביב שקבע - - -

דוד טל: עם כל הכבוד הראוי, נציג משרד האוצר מדבר על בדיקה מסוימת שהוא ביקש מכם.

דוד טל: האם עשיתם בדיקה כזאת?

דוד טל: לא.

דוד טל: מדוע לא?

אבי מושל: נעשה כימות של העלויות של זיהום האוויר.

דוד טל: נציג האוצר אמר שכבר שנה תמימה הם מבקשים את הבדיקות הללו וזה לא נעשה.

שאול מרידור: אני רוצה להבהיר שהבדיקה שביקשנו היא ממשרד התחבורה ולא ממשרד לאיכות הסביבה והיא נוגעת בעיקר לעלות הבדיקה לאזרח.

שאול מרידור: ברור לי שאבי מושל ואנשיו לא יודעים - אף אחד לא יודע, זו אחת הבעיות באיכות סביבה - לקחת את הרכיב הספציפי מהרכב שהממיר הקטליטי מנטרל ולבדוק אותו.

שאול מרידור: זה בסדר שבגרמניה ובפינלנד עושים את זה, צריך רק שנדע מה המשמעות של זה על הצרכן הישראלי.

שאול מרידור: אני מבין קטן באיכות הסביבה ובהחלט יכול להיות שהבדיקה הזאת הכרחית וצריך לעשות את זה.

דוד טל: ייתכן ששווה שכל אזרח יוציא 20 שקלים כדי לשמור על איכות הסביבה.

דוד טל: זה בסדר, אבל אני רוצה לראות נתונים ורק לאחר שאני משתכנע בזה שאם האזרח מוציא 20 שקלים ובכך שומרים על איכות סביבה, זה מצוין ואני מוכן לאמץ את זה.

דוד טל: לפני שאני מקבל החלטה, אני צריך לקבל נתונים.

אילן ליבוביץ: האם המכשיר הזה שבעלי המכונים נדרשים לרכוש עושה בדיקות נוספות או רק את הבדיקה הזאת וזה הנתון היחיד לגבי תקינותו או אי תקינותו של הממיר?

אבנר פלור: המכשיר הזה מבצע גם בדיקות של הלמבדה וזה כולל בתוכו את שאר הגזים, כמו 2CO או 2O, HC וכו'.

אבנר פלור: מתוך זה אפשר לקבל גם בדיקות נוספות לגבי הפליטות האחרות.

אילן ליבוביץ: גם הבדיקות האחרות קובעות לגבי תקינותו של הממיר?

אבנר פלור: נכון.

אילן ליבוביץ: אבל לפי התקנה המוצעת אני מבין שהן לא משנות, אלא רק הבדיקה הזאת.

אבנר פלור: הערך של הלמבדה אמור להיות בין 0.97 ל-1.03.

אבי גלנצר: המכונים התארגנו כבר מלפני שנתיים לבדיקה הזאת.

אבי גלנצר: מכיוון שאנחנו מכירים טוב את מה שקורה באירופה ומכיוון שאנחנו צמודים לתקן האירופאי, התחלנו להתכונן כי ידענו שיגיע היום שגם ישראל תבדוק את הדבר הזה.

אבי גלנצר: ראשית, לא צריך לדאוג לגבי המכשור במכונים, לא מבחינת המיקום ולא מבחינת הזמנים.

אבי גלנצר: אנחנו מאורגנים היטב לבדיקה הזאת.

אבי גלנצר: נציג משרד האוצר דיבר על עלות של כעשרים שקלים לבדיקה.

אבי גלנצר: בגרמניה למשל הרישוי השנתי עולה כ-50 יורו ובדיקת זיהום אוויר זו עולה 49 יורו.

אבי גלנצר: הבדיקה הזאת נעשית בכל מדינות אירופה ואנחנו יודעים בוודאות שהגזים האלה מזיקים לבריאות האדם ולכן מבחינתנו אין שום חשש שלא נעמוד בזמנים.

אבי גלנצר: יתרה מזאת, כל מכון לא יחזיק רק מכשיר אחד על מנת לבדוק את הנושא הזה, אלא יוחזקו במסלולים כמה מכשירים, כדי לזרז את הבדיקה.

אבי גלנצר: לא תמיד הממיר הוא האשם בבעיה.

אבי גלנצר: אם בבדיקה מתברר שיש משהו לא תקין, המוסך יבדוק מה הבעיה ברכב.

אמנון כהן: ואז יחליפו לאדם גם את הממיר ועוד ארבעה דברים.

אבי גלנצר: לדעתי אחוז הממירים הלקויים אינו גבוה במיוחד.

אליעזר כהן: כשמגלים תקלה מסוג כזה, טוב לנהג שיטפלו לו בתקלה, כי במרבית המקרים זה גורם לצריכת דלק מוגברת.

אמנון כהן: מה קורה עם רכבים שיוצרו לפני 95'?

אמנון כהן: הם לא מזהמים?

חוה בן-ארי: אנחנו לא גורטים רכב.

חוה בן-ארי: מודל 87' צריך לעמוד בערכים כאלה של CO.

חוה בן-ארי: בכל פעם החמרנו בדרישות.

חוה בן-ארי: גם מרכב כזה שמגיע לטסט יש בכל שנה דרישות אחרות ממנו.

אמנון כהן: המוסכים ערוכים למצב שבו יצטרכו להחליף הרבה ממירים?

אמנון כהן: זו עוד פרנסה.

חיים מלאך: כשהתקנה תיכנס לתוקף המוסכים יצטרכו להשתמש במכשיר "ארבעה גזים" שקיים כבר היום ברוב המוסכים.

חיים מלאך: אין מוסך שמכבד את עצמו שאין לו מכשיר כזה.

חיים מלאך: לנסוע באוטו עולה כסף.

חיים מלאך: שמעתי את נציג האוצר שטוען כלפי משרד התחבורה על כך שהכניסו תקנה שבגינה יפסלו את הממיר.

חיים מלאך: לא כל פסילה במכון הרישוי מחייבת החלפת ממיר.

חיים מלאך: ברכב חדש אין חובה להחליף את הממיר.

חיים מלאך: חשוב גם לדעת שיש ממירים משומשים שעלותם אינה גבוהה.

חיים מלאך: ממיר חדש עולה קצת יותר כסף.

אמנון כהן: כמה עולה ממיר חדש?

חיים מלאך: בין 1,500 שקל ל-4,000 שקל.

חיים מלאך: ממיר משופץ עולה הרבה פחות מזה.

חיים מלאך: למשל, כל רכב שנפסל, הממיר לא נפגע.

חיים מלאך: יש הרבה ממירים משומשים בשוק.

אמנון כהן: אפשר לתקן ממיר ולא להחליפו?

חיים מלאך: בישראל אין היום מצב שבו מתקנים ממיר או משפצים ממיר.

חיים מלאך: יש ממירים משומשים.

חיים מלאך: כל דחייה באישור התקנה הזאת יפגע בכל האנשים שיושבים פה.

דוד טל: אני מצפה לשמוע נתונים לגבי הפגיעה באיכות הסביבה ועד כמה זה פוגע.

חנוך אילסר: "אדם טבע ודין" עתרה נגד משרד התחבורה ואפילו נגד המשרד לאיכות הסביבה בדיוק בנושא הזה.

חנוך אילסר: אותו סקר שמר אבי מושל דיבר עליו מצביע על כך שבכל שנה מתים באזור גוש 1,100 איש מזיהום אוויר.

חנוך אילסר: בדיקה מקבילה שנעשתה ביחס לכמות זיהום האוויר שיש ביום כיפור למשל, שאז אין נסיעה של כלי רכב - - -

אמנון כהן: ביום כיפור גם מפעלים אינם עובדים ולכן יש פחות זיהום אוויר.

חנוך אילסר: הסקר הזה אומר שבין 80% ל-90% מהזיהום בגוש דן הוא מתחבורה.

חנוך אילסר: למשרד לאיכות הסביבה יש תחנות ניטור לתחבורה שממוקמות בצירים שבהם יש תחבורה רבה והן מודדות בעיקר את הזיהום מכלי רכב.

חנוך אילסר: תחנות הניטור האלה מראות שיש מאות חריגות מתקנים סביבתיים.

חנוך אילסר: זה אומר שברגע שיש חריגה יש סכנה בריאותית.

חנוך אילסר: לא מדובר כאן על תקן של הרכב, אלא על תקן סביבתי.

חנוך אילסר: החריגות האלה הן בפחממנים ובתחמוצות חנקן שהם המרכיבים שיוצרים את הערפיח.

חנוך אילסר: אנחנו טוענים שהבדיקות האלה הן המינימום, כי הן בודקות רק את ה-CO.

חנוך אילסר: מה שאנחנו מציעים ורוצים הוא להתקדם בדיוק לכיוון של מדינות אירופה ולבדוק גם את הפחממנים ולהתקין גם תקן לפחממנים.

חנוך אילסר: אותו מכשיר "ארבעה גזים" בודק גם את הפחממנים.

חנוך אילסר: הבדיקה של הלמבדה תעזור לנו, אבל זה מינימום.

אמנון כהן: לאט לאט.

אמנון כהן: מדינה נבנית לאט לאט.

אילן ליבוביץ: אם כבר עושים את הבדיקה, מדוע לא להכניס גם את הבדיקה של הפחממנים?

חוה בן-ארי: לא לכולם יש את המכשיר הזה.

חוה בן-ארי: עשינו בדיקה אם ניתן להכניס גם את ה-HC, את הפחממנים.

חוה בן-ארי: מצאנו שלא ולכן לא רצינו לעכב את השאר.

אמנון כהן: כמה זמן ייקח לכם להביא גם את הנושא הזה לוועדה?

אבנר פלור: הנושא של הפחממנים יותר מורכב ומסובך, כי הבקשה היתה לגבי כלל כלי הרכב ולא רק מ-95' ומעלה.

אבנר פלור: צריך לבדוק את זה גם מבחינה כלכלית ולראות איך מסתדרים עם זה.

אורי דיגמי: אני חושב שהתקנה טובה וצריך לחייבה גם בבדיקות לקנייה ומכירת רכב.

אורי דיגמי: אדם שקונה רכב 11 חודשים לאחר הטסט השנתי או אוטו חדש שנמצא 23 חודשים על הכביש ועוד לא הגיע לטסט - - -

אמנון כהן: איך יכול להיות שהוא לא עשה טסט?

אורי דיגמי: בשנתיים הראשונות לא עושים טסט שנתי.

אמנון כהן: בשנתיים הראשונות אין בעיה.

אורי דיגמי: אבל אם הוא עשה 80,000 קילומטר יש לו בעיה עם הממיר.

אורי דיגמי: הכי חשוב כאן הוא לבדוק את מחירי הממירים וזה נתון שלא הונח בפני הוועדה.

אורי דיגמי: דיברו כאן על מחירים שנעים בין 1,500 ל-3,000 שקלים.

אורי דיגמי: צריך שתדעו שיש מכוניות שהממיר בהן עולה 15,000 שקלים או 8,000 שקלים.

חוה בן-ארי: יש גם מכוניות שיש להן כמה ממירים.

דוד טל: אדוני היושב-ראש, לפני שנקבל החלטה בעניין הזה, אנחנו צריכים לקבל עוד נתונים.

דוד טל: אני מציע לדחות את אישור התקנה הזאת עד שיביאו לנו עבודה מסודרת.

דוד טל: אני אשמח מאוד להשית על האזרחים 20 שקלים ולקבל כך אוויר יותר נקי, אבל אני צריך לראות לפני כן נתונים.

לאה ורון: מה ההצעה של איגוד לשכות המסחר?

אורי דיגמי: המכונים עושים שתי בדיקות - בדיקה לטסט ובדיקות קנייה.

אורי דיגמי: אני חושב שצריך לבדוק את הדבר הזה גם בבדיקות קנייה.

אורי דיגמי: בנוסף לכך הוועדה צריכה לקבל רשימה על מחירי הממירים.

אורי דיגמי: אני חושב שיש כאן הטעיה, כי אף אחד לא אומר לכם כמה באמת עולה ממיר.

אורי דיגמי: ממיר שעולה בחוץ לארץ 400 יורו, עולה במדינת ישראל 1,500 יורו.

אורי דיגמי: תבדקו את המחירים האלה, למרות שאין מסים.

אמנון כהן: אני מתכוון לקיים דיון נוסף בנושא זה כבר בשבוע הבא, כי אני מבין שהנושא הזה דחוף.

אמנון כהן: לפני שנאשר את התקנה אני מבקש לקבל רשימת מחירים של ממירים לצרכן בכול סוגי הרכב.

אורי דיגמי: אני מתחייב להעביר את הרשימה הזאת לוועדה.

לאה ורון: גברת חוה בן-ארי תמציא את הרשימה לוועדה.

לאה ורון: מי שמעוניין להעביר לגב' בן-ארי כדי שהיא תרכז את זה, בבקשה.

אמנון כהן: לגבי התקנה הזאת אני רוצה לקבל כמה נתונים, ואם אני לא אקבל אותם אני לא אצביע על אישור התקנה.

אמנון כהן: עד השבוע הבא אני מבקש לקבל טבלת מחירים של ממירים ונתונים על זיהום אוויר.

אליעזר כהן: אדוני היושב-ראש, אני יושב כאן ומקשיב לדיון ואני חושב שזו עוד דוגמה לכך שהאויב של הטוב הוא הטוב מאוד.

אליעזר כהן: נציג "אדם טבע ודין" צריך להיות מעוניין להוריד את הזיהום, אבל הם טוענים שלא מספיק לקפוץ רק מדרגה אחת, אלא צריך לקפוץ עשר מדרגות.

אמנון כהן: אנחנו באותה מדרגה שביקשו מאתנו.

אילן ליבוביץ: בעניין זה חשוב לדעת גם אם כתוצאה מהוספת הבדיקה הזאת משרד התחבורה יעלה את מחיר הבדיקות?

חוה ראובני: זה יעלה 24 שקלים.

לאה ורון: אני מבקשת להקדים את הדיון על תקנה 32, כי לפחות מזה חודש וחצי יש פניות לוועדה בעניין הפטור מנשיאת גלגל חילוף, משום שאני מבינה שיש כלי רכב ששוכבים בנמלים.

לאה ורון: בשבוע הבא יהיה דיון נוסף על שאר התקנות.

חוה ראובני: תקנה 32 - הוספת תקנה 365א ו-365ב - אחרי תקנה 365 לתקנות העיקריות יבוא: 365א.

חוה ראובני: "רכב שתוכנן ללא מקום לנשיאת גלגל חילוף" - הוראות תקנה 365 לא יחולו על רכב נוסעים פרטי ורכב פרטי דו-שמושי הנע על גלגלי גומי שתכנן יצרנו ללא מקום לנשיאת גלגל חילוף אם נתקיימו בו אחד מאלה: (1) ברכב מותקנים צמיגים שתכנן יצרנם גם לנסיעה כשהם ריקים מאוויר; (2) ברכב מצויים בכל עת מדחס המתאים למילוי אוויר בגלגל וערכה לסתימת דליפת אוויר מהגלגל.

אמנון כהן: יש רכבים שאין להם גלגל רזרבי?

חוה בן-ארי: על-פי דין בתקנות התעבורה חייב שיהיה גלגל חילוף ברכב.

חוה בן-ארי: התקנה הזאת מדברת על כלי רכב פרטיים שנולדו באירופה והיצרן במקור לא תכנן מקום לגלגל חילוף, משום שאלה מכוניות שאו שיש להם מדחס וערכה למילוי עד שהם יגיעו לפנצ'ריה או שהם נוסעים עם צמיג שנקרא Run Flat , שהוא גלגל שנוסע ללא אוויר.

חוה בן-ארי: מדובר בסוג גלגל מיוחד, מאוד יקר, שמשתמשים בו ברכבים ממוגנים.

חוה בן-ארי: רכבים ממוגנים בצבא הם עם צמיגים כאלה וכשכדור פוגע בצמיג שלהם הם ממשיכים לנסוע.

חוה בן-ארי: בגלגלים האלה אין אוויר ואפשר להמשיך לנסוע גם אם יש בהם תקר.

אמנון כהן: איך יכול להיות תקר אם אין אוויר?

צביקה פולק: יצרני הרכב בעולם, בעיקר של רכבים קטנים, מציעים היום חלופות לקושי להחליף את הגלגל, עם ג'ק וכו', בעיקר נשים, באמצע הלילה וכו'.

צביקה פולק: כידוע לכם, יש גם הרבה תאונות דרכים במקרים כאלה.

צביקה פולק: היצרנים האלה מייצרים את הרכב ללא גלגל חילוף.

צביקה פולק: דרך אחת, ברגע שהאוויר יורד מהצמיג, בדומה לצמיגים אחרים, הוא בנוי בצורה כזאת שניתן להמשיך לנסוע איתו, כי המסגרת שלו איננה מסגרת רגילה, בין 150 ל-500 קילומטר ללא בעיה.

דוד טל: מה קורה שיש פיצוץ בגלגל והצמיג נקרע לחלוטין?

צביקה פולק: השיטה השנייה במקרה של תקר היא למלא אוויר עם מדחס קטן שיש ברכב.

צביקה פולק: את המדחס מחברים למצית וממלאים אוויר.

צביקה פולק: אם יש חור, יש חומר שניתן להחדירו לצמיג ולנסוע.

צביקה פולק: כאשר יש פיצוץ והצמיג נקרע לחלוטין, המערכות האלה אינן עוזרות, אבל הסטטיסטיקה מראה שכמות הפיצוצים בצמיג שיש באירופה זה 1 ל-150,000 קילומטר.

אמנון כהן: שם הכבישים יותר טובים.

צביקה פולק: אז פה זה יהיה 1 ל-75,000 קילומטר.

צביקה פולק: עדיין הכמות היא מאוד קטנה והפיצוצים הם בתדירות עוד יותר קטנה.

צביקה פולק: במחקרים הוכח באופן חד משמעי שכמות האנשים שנהרגים כשנעמדים בצד הדרך ומחליפים גלגל או כמות האנשים שנתקעים ולא יכולים להחליף מול כמות הפיצוצים היא אפסית.

צביקה פולק: היצרנים האלה אינם מייצרים את הרכב עם מקום לגלגל רזרבי.

צביקה פולק: זה אומר שמדינת ישראל, שאימצה את התקינה האירופאית, עומדת במצב שיש רכבים - בעיקר קטנים, כמו סמארט - שהיא אינה יכולה לייבא אותם.

צביקה פולק: זה מקובל בכל אירופה ואילו מדינת ישראל אומרת שהיא אינה יכולה לייבא את הרכבים האלה.

חוה בן-ארי: יש היום שלושה מותגים כאלה - ב.מ.וו., פיג'ו וסמארט.

אליעזר כהן: אלה מכוניות קטנות.

אליעזר כהן: זה פונקציה של קוטן ומשקל.

אליעזר כהן: זה דבר הגיוני ודרוש.

אליעזר כהן: יש מעט מאוד מודלים כאלה.

צביקה פולק: המכוניות הקטנות האלה נבנו גם בגלל סיבות אקולוגיות ואילו מדינת ישראל לא תוכל לייבא אותם.

אמנון כהן: כמה עולות מכוניות כאלה?

צביקה פולק: כ-100,000 שקל.

צביקה פולק: אלה לא מכוניות שהן יקרות או יוקרתיות, אלה דווקא מכוניות קטנות שמיועדות בעיקר לנסיעה בעיר.

צביקה פולק: דרך אגב, עלות הרכב אינה קשורה לצמיג, להיפך - חוסר הצמיג מוזיל הרבה פעמים את הרכב, את המשקל, את צריכת הדלק וכו'.

צביקה פולק: בכל רכב כזה יש קומפרסור קטן וחומר לאטום את החור ובקלות רבה אפשר לטפל בצמיג ולהמשיך לנסוע.

חיים מלאך: הדבר הזה לא חדש.

חיים מלאך: היום בכל רכב יש קומפרסור קטן וכשיש פנצ'ר אפשר לתקן.

זמי זמר: רכבים שאין להם גלגל רזרבי מצוידים במערכת בקרת לחץ אוויר והנהג, בכל רגע נתון, יכול לדעת אם ירד לו האוויר בגלגל או לא.

זמי זמר: כלומר, מבחינה בטיחותית לנהג יש מערכת יותר בטוחה, היות שהוא יודע אם לחץ האוויר יורד לו בגלגל.

אורי דיגמי: באירופה יש אנשים שמוזילים את הרכב על-ידי זה שלא קונים גלגל רזרבי.

אורי דיגמי: אם תאשרו לייבא מכוניות בלי גלגל רזרבי, מכל מיני סיבות, צריך להיות זיכוי לצרכן עבור הגלגל רזרבי.

אליעזר כהן: זה מטעה, כי הרכב צריך לעמוד באותם נתונים שהרכבים האלה עומדים.

אליעזר כהן: צריך להיות משקל מסוים, צמיג מסוים וכו'.

דוד טל: אם אדם שירכוש רכב כזה ולא תהיה לו ערכה כזאת למילוי אוויר וכו', זה ייחשב כעבירה על החוק?

אתי בנדלר: בוודאי.

חוה בן-ארי: צריך שיהיה ברכב גלגל חילוף או ערכה כזאת.

חוה בן-ארי: החלק השני של התקנה מדבר על אוטובוסים ורכב מעל 10 טון שצריכים להתקשר בהסכם עם חברה שנותנת להם שירותים להחלפת צמיג.

חוה בן-ארי: משאית גדולה או אוטובוס לא מחליפים לבד צמיג.

חוה בן-ארי: יש להם שירותי דרך שנותנים להם את השירות הזה.

חוה בן-ארי: בתקנה זו אנחנו מבקשים שרשות הרישוי תהיה רשאית לפטור מחובת הימצאות גלגל חילוף וכו' מי שיציג בפניה הסכם לקבלת שירות להחלפת גלגלים ויש לו אמצעי קשר לקרוא לשירות דרך זה.

דוד טל: חשוב לדעת לכמה זמן הפטור הזה.

חוה בן-ארי: הפטור לשנה.

חוה בן-ארי: הכנו נוהל לפיו מי שירצה לבקש את הפטור יבוא, יקבל אישור לשנה ויראה את כל מה שנדרוש, דהיינו שיש לו התקשרות עם פנצ'ריה למתן שירותי דרך.

חוה בן-ארי: פירטנו בנוהל באיזה תנאי ניתן את הפטור הזה.

אמנון כהן: איך תאכפו את זה?

אבנר פלור: בעל הרכב יצטרך להראות אישור ממנהלת אגף הרכב ובו כתוב שהוא פטור מנשיאת גלגל חילוף.

אמנון כהן: בכל שנה יצטרכו לבוא לרשות הרישוי ולבקש פטור כזה?

חוה בן-ארי: כן.

חוה בן-ארי: אפשר שזה יהיה אחת לשנה או אחת לשנתיים.

אילן ליבוביץ: הפטור ניתן לחברה.

אילן ליבוביץ: השאלה היא אם אתם מחייבים את הנהג להחזיק אצלו באוטו טופס של הפטור.

חוה בן-ארי: יחד עם הלשכה המשפטית אני אמצא את הדרך לפתור את הסוגיה הזאת.

אתי בנדלר: את צריכה לפרט את הנוהל בתקנה.

חוה בן-ארי: אפשר שבתקנה יפנו לנוהל של אגף הרכב ובנוהל נסגור את הדברים האלה.

דוד טל: חשוב למשל לציין שכל זמן שהפטור בתוקף הוא מתחייב לא להפסיק את ההתקשרות עם החברה שנותנת את שירותי הדרך.

חוה ראובני: תקנה 9א היא התקנה שמחייבת את נשיאת רשיון הרכב ברכב.

אמנון כהן: אני צריך לסיים את הישיבה ולכן לא נוכל להמשיך לדון בזה כרגע.

אמנון כהן: לפיכך אנחנו נאשר את תקנה 365א ואילו את 365ב נאשר בפעם הבאה לאחר שתכינו את הנוהל וכו'.

אמנון כהן: מי בעד אישור תקנה 32 - הוספת תקנה 365א עם התיקון שהציעה עו"ד ראובני?

אמנון כהן: בעד - 3 הוספת תקנה 365א אושרה.

אמנון כהן: בשבוע הבא נקיים ישיבה נוספת בשאר התקנות.

אמנון כהן: אני מודה לכולם, הישיבה נעולה.

אמנון כהן: - - - - - - -